स्त्री के सामने ,सारी दुनिया में क्रांति करने वाले पुरुष का धीरज चुक जाता है! पाँच-सात हज़ार हिंदी के पाठकों, जिनमें कविता के पाठक जो उसके एक-चौथाई से भी कम होंगे, उसमें भी कुछ कवियों को इस सदी में लगने लगा है कि उनका पीढ़ा औरतें छीने ले रही हैं। यह 'गाइनोफोबिया' नहीं तो और क्या है कि कुछ सोचते हैं पहले तो घरों में चैन नहीं लेने देती थीं, फिर दफ्तरों में बॉस बन कर आईं और अब कविता में भी फूल-पत्ती करने लगीं, एकाध नहीं, हुजूम की हुजूम! यह हाल तब है कि जब प्रकाशक वे ही हैं, सम्पादक वे ही हैं, आलोचक वे ही हैं, पुरस्कारों के निर्णायक वे ही हैं, आयोजनों के मालिक वे ही हैं। आयोजन और पुरस्कार की जाने दीजिए। उनका क्या है ! लेकिन साहित्येतिहास और आलोचना से ही नहीं, सीमांतो पर ढकेली गई स्त्री कविता तो भाषा से भी पूछेगी ही 'स्त्रियों की होती है वह कौन सी जगह जहाँ से गिरकर वे नहीं रहती कहीं की!'